text: Sydbank blødte i fjerde kvartal 
  19 februar 2014 kl. 09.16
  Et kæmpe minus i fjerde kvartal efter store nedskrivninger giver utilfredsstillende årsresultat for Sydbank.
  Forventede tab på dårlige lån gav som ventet et ordentligt hak i årsresultatet hos Sydbank.
  Banken fik et resultat efter skat på 187 millioner kroner i 2013. Det er væsentligt lavere end resultatet fra 2012 på 467 millioner kroner, hvor store nedskrivninger endda også skæmmede tallene.
  2013-resultatet er utilfredsstillende på grund af de tidligere udmeldte ekstraordinære nedskrivninger på udlån i fjerde kvartal, lyder det i regnskabet.
  I tråd med bankens tidligere udmeldinger landede de samlede nedskrivninger for banken på 1,861 milliarder kroner for hele året.
  Resultatet i fjerde kvartal alene blev et underskud på 282 millioner kroner.
  De røde tal på bundlinjen skyldes de ekstraordinært store nedskrivninger efter et besøg fra Finanstilsynet i december.
  I årsregnskabet fremgår det, at Sydbanks nedskrivninger i fjerde kvartal endte på 888 millioner kroner og er dermed endda større end først udmeldt.
  Banken meddelte i december, at den måtte nedskrive med 850 millioner kroner, heraf 500 millioner kroner i ekstraordinære nedskrivninger, efter at Finanstilsynet havde været på besøg og set bankens udlån grundigt igennem.
  Der viste sig nogle ubehagelige overraskelser i bøgerne. Nedskrivningerne skyldes ifølge Sydbank primært ekstraordinære nedskrivninger på overtagelsen af Tønder Bank og landbrugsarrangementer generelt.
  Banken vil forsøge at undgå sådanne ubehagelige overraskelser i fremtiden ved at holde mere på styr på kreditgivningen. Blandt andet har man styrket bemandingen af bankens risikostyring, oplyser Sydbank i regnskabet.
  Sydbank venter i 2014 en højere indtjening som følge af lavere nedskrivninger på udlån, en stigende basisindtjening, højere handelsindtjening og synergier fra købet af Diba Bank.
  